Dommen etter vrakingen av Tom Tvedt: - Ikke en samlende idrettspresident
Tom Tvedt ønsket å fortsette som idrettspresident, men leder av valgkomiteen Anne Irene Myhr sier at det ble umulig å gi ham ny tillit. – Vi har lyttet til organisasjonen i lang tid. Hva denne organisasjonen nå trenger. De har sagt at vi trenger en samlende idrettspresident, sier Myhr til VG og fortsetter: – Med tilbakemeldingene fra organsisjonen så er ikke Tom det i dag. Rett og slett. Sånn er saken.Tvedt har vært idrettspresident siden 2015. Han var ikke tilstede da valgkomiteen presenterte sin innstilling. Idrettspresidenten mener valgkomiteens må svare på hvorfor han ikke er en samlende president. – For fire år siden ble jeg enstemmig valgt. Jeg har levert i fire år. Det har aldri vært mer penger til norsk idrett noensinne, det har aldri vært flere medlemmer i norsk idrett og vi har aldri hatt bedre toppidrettsresultater noensinne. Jeg var leder for strategien for toppidretten, sier Tvedt og fortsetter: – Vi har aldri hatt bedre økonomisk kontroll på norsk idrett. Vi er den mest åpne organisasjonen i hele Norge inkludert Stortinget. Vi har fullt integrert utviklingshemmede i norsk idrett. Det er aldri blitt brukt så mye midler på paraidrett som nå. Det er det jeg har levert. Jeg er veldig stolt av de resultatene vi har levert i løpet av disse fire årene. Valgkomiteen har bare innstilt to av dagens medlemmer av idrettsstyret til en ny periode. De to er Vibecke Sørensen og Sondre Sande Gullord. – Vi har lagt vekt på tydelig lederskap. Flere av dem som sitter i styret i dag er litt for mye praktikere, sier Myhr til VG. Det sittende idrettsstyret har vært litt for lite idrettspolitisk. Slik forsvarer idrettspresident Tom Tvedt First House-millionene Sven Mollekleiv ble innstilt til ny idrettspresident på Ullevaal i dag:Sven Mollekleiv møtte mediene og snakket om strategier og tanker rundt norsk idrett. VG meldte i går at han ville bli innstilt. Han mener norsk idrett må påvirke internasjonalt. – Hvordan kan vi sørge for at demokratiet lever? Sørge for at vi vinner kampen mot doping? Hvordan kan vi sørge for god ledelse? sa Mollekleiv. Elisabeth Faret og Johann Olav Koss innstilles som visepresidenter. De sittende ønsker ikke gjenvalg. Johann Olav Koss flytter straks hjem til Norge etter mange år i USA og Canada. Hans internasjonale erfaring blir trukket frem. – Det viktigste om jeg blir valgt er hva vi ønsker å gjøre internasjonalt. Det må vi komme frem til i en intern prosess i Norge. Hvordan og hva ønsker vi å påvirke? Vi må ha en felles plattform i norsk idrett om hvordan vi vil påvirke demokratisering, åpenhet, miljø og verdier i internasjonal idrett, sier Koss til VG og legger til: – Antidopingarbeidet blir viktig, siden jeg er veldig involvert i den saken. Det er viktig internasjonalt at alle land får et helt uavhengig antidopingorgan. Den tidligere skøyteløperen var en av de aller største heltene under OL på hjemmebane i 1994.Idrettspresidenten for perioden 2019 – 2023 velges på idrettstinget i Lillehammer i mai. Mollekleiv er 64 år gammel og har bred erfaring fra norsk idrett. I senere år har han vært leder for fotballforbundets etiske komité. Mest kjent er han nok for i mange år å ha vært generalsekretær og senere president i Norges Røde Kors. Mollekleiv lanserte sitt kandidatur som ny idrettspresident i fjor sommer. For øvrig er disse innstilt til styret i Norges idrettsforbund: Elisabeth Faret (1. visepresident) og Johann Olav Koss (2. visespresident), Sebastian Henriksen, Sara Stokken Rott, Sonde Sande Gullord, Zaineb Al Samarai, Ole Jørstad, Vibecke Sørensen, Astrid Strandbu, Erik Unaas.
Valgkomiteen i Norges idrettsforbund mener Tom Tvedt ikke er en samlende idrettspresident. Derfor er han vraket, mens Sven Mollekleiv er innstil som ny idrettspresident.